DA Den Europæiske Unions Tidende C 329/24

STATSSTØTTE — PORTUGAL

Statsstøtte C 85/01 — Ad hoc-foranstaltninger til fordel for RTP

Opfordring til at fremsætte bemærkninger efter EF-traktatens artikel 88, stk. 2

(EØS-relevant tekst)

(2008/C 329/11)

Den 26. juni 2008 (1) annullerede De Europæiske Fællesskabers Ret i Første Instans delvis Kommissionens beslutning af 15. oktober 2003 om ad hoc-foranstaltninger iværksat af Portugal til fordel for RTP (2).

Kommissionen gør de interesserede parter opmærksom på, at undersøgelsen er blevet genåbnet og opfordrer dem hermed til at fremkomme med deres bemærkninger til de spørgsmål, der nævnes i nedenstående sammenfatning.

Interesserede parter kan senest en måned efter datoen for offentliggørelsen af denne meddelelse sende deres bemærkninger til:

Europa-Kommissionen Generaldirektorat for Konkurrence Direktoratet for Statsstøtte II Registreringskontoret for Statsstøtte SPA3 6/5 B-1049 Bruxelles Fax (32-2) 296 12 42

Bemærkningerne vil blive videresendt til Portugal. Interesserede parter, der fremsætter bemærkninger til sagen, kan skriftligt anmode om at få deres navne hemmeligholdt. Anmodningen skal være begrundet.

RESUMÉ

PROCEDURE

Efter en række klager fra en konkurrent besluttede Kommissionen den 15. november 2001 at indlede den procedure, der er fastsat i EF-traktatens artikel 88, stk. 2, med henvisning til den række af ad hoc-foranstaltninger, som den portugisiske stat havde iværksat til fordel for public service radio- og tv-virksomheden RTP i perioden 1992-1998 (3).

Den 15. oktober 2003 vedtog Kommissionen sin endelige beslutning, som var positiv. Ifølge Kommissionen var nogle af de foranstaltninger, som blev truffet til fordel for RTP i denne periode at betragte som statsstøtte, hvorimod andre ikke var. Den samlede statsstøtte, som RTP modtog, blev vurderet at være forenelig med det fælles marked i henhold til EF-traktatens artikel 86, stk. 2, da den ikke medførte overkompensation for de nettoudgifter, der var forbundet med de public service-opgaver, som var pålagt RTP.

Den 26. juni 2008 annullerede Retten i Første Instans (herefter benævnt »Retten«) delvis Kommissionens beslutning af 15. oktober 2003. Beslutningen blev annulleret af følgende grunde:

1. Fritagelse for betaling af notarhonorarer og registreringsafgifter lig med statsstøtte

Ifølge Retten havde Kommissionen fejlagtigt konkluderet, at RTP's fritagelse for notarhonorarer og registreringsafgifter ikke var lig med statsstøtte.

Ifølge Retten har Kommissionen ikke på tilstrækkelig vis godtgjort, at fritagelsen for notarhonorarer og registreringsafgifter ikke tildelte RTP en særlig fordel og således ikke udgjorde statsstøtte.

2. Støttens proportionalitet

Det er Rettens opfattelse, at Kommissionen har forsømt sin forpligtelse til at foretage en omhyggelig og upartisk undersøgelse og at bringe sig i en situation, hvor den havde adgang til tilstrækkeligt pålidelige oplysninger vedrørende kvalifikationen af de faktisk leverede public service-ydelser samt de udgifter, der rent faktisk afholdtes i forbindelse med leveringen af disse ydelser. Da Kommissionen ikke rådede over sådanne oplysninger, kunne den derefter ikke foretage en brugbar proportionalitetskontrol af finansieringen af public service-omkostningerne og kunne således ikke gyldigt fastslå, at der ikke forelå en overkompensation af public service-udgifterne.

Retten henviste især til public service-rapporterne, som indeholder en beskrivelse af RTP's opfyldelse af hver enkelt public service-forpligtelse og angivelse af udgift for hver enkelt forpligtelse på baggrund af et analytisk bogføringssystem. Ifølge Retten led disse rapporter, som var tilgængelige for Kommissionen i alle årene i undersøgelsesperioden, af en objektiv svaghed, hvilket Kommissionen havde kendskab til. Denne svaghed vedrørte den omstændighed, at disse rapporter ikke altid var ledsaget af en revisionsrapport som krævet i koncessionsaftalen mellem den portugisiske stat og RTP.

Da RTP's revisorer ikke systematisk foretog en ekstern kontrol af disse rapporter, fandt Retten, at der for Kommissionen bestod eller nødvendigvis burde bestå en tvivl om pålideligheden af oplysningerne i disse rapporter. Disse kontraktmæssige, eksterne revisionsrapporter kunne i hvert fald for de år, for hvilke de ikke forelå, have givet Kommissionen relevante oplysninger, der kunne bekræfte — eller afkræfte — de oplysninger, den allerede havde.

Retten konkluderede, at Kommissionen i mangel af bevis for systematisk ekstern kontrol af public service-rapporterne, foretaget af en revisor, var ude af stand til at anse oplysningerne i disse rapporter for pålidelige. Ved ikke at kræve, at de portugisiske myndigheder skulle fremsende de kontraktmæssige, eksterne revisionsrapporter, levede Kommissionen således ikke op til sin forpligtelse om at foretage en omhyggelig og upartisk undersøgelse.

INDKALDELSE AF BEMÆRKNINGER

Den delvise annullation har juridisk den konsekvens, at den undersøgelse, der blev indledt den 15. november 2001, atter åbnes. Den del af beslutningen, som ikke annulleres, er imidlertid endelig og omfattes ikke af en genåbning af undersøgelsen.

Nærværende meddelelse har til formål at give interesserede tredjeparter mulighed for at fremsætte (yderligere) bemærkninger til den genåbnede procedure.

Kommissionen er navnlig interesseret i nye oplysninger om RTP's praktiske gennemførelse af public service-ydelserne og afholdelse af udgifter i forbindelse hermed i perioden 1992-1998. Eventuelt yderligere oplysninger om den fritagelse for notarhonorarer og registreringsafgifter, som RTP var indrømmet i undersøgelsesperioden, modtages også gerne.

(1) Sag T-442/03.

(2) EUT L 142 af 6.6.2005, s. 1.

(3) EFT C 85 af 9.4.2002, s. 9.